**Lindsay Ellis** (s. 24. marraskuuta 1984) on yhdysvaltalainen tieteiskirjailija ja entinen tubettaja. Hänen esikoisromaaninsa *Axiom's End* julkaistiin heinäkuussa 2020.

Koulutus ja ura
---------------

### Nostalgia Chick ja videoesseet

Ellis suoritti elokuvatutkimuksen kandidaatintutkinnon New Yorkin yliopistoossa vuonna 2007. Maisterinopintonsa hän suoritti USC School of Cinematic Artsissa Los Angelesissa vuonna 2011. Siellä opiskellessaan hänet valittiin *The Nostalgia Chick* -nettisarjan juontajaksi Channel Awesome -internet-sivustolle. Sarja oli *The Nostalgia Criticiin* perustuva ohjelma, jossa Ellis julkaisi yli sata videomuotoista elokuva-arvostelua vuosina 2008–2014. Vuonna 2014 Ellis lähti Channel Awesomelta aloittaakseen oman pitkiin videoesseisiin keskittyvän YouTube-kanavansa. 

Ellis oli ollut tyytymätön Channel Awesome -sivuston naisvihaan ja sen haaleaan reaktioon Gamergate-kohua kohtaan. Uudella kanavallaan Ellis käsitteli populaarikulttuurin kritiikkiä vasemmistolaisesta näkökulmasta. *New Republic* -julkaisun artikkelin mukaan hän ja Natalie Wynn olivat merkittäviä varhaisia vasemmistolaisen BreadTube-ryhmän edustajia. Hänen videoidensa aiheina olivat usein Walt Disney Pictures -yhtiön elokuvat. Hänen toinen tunnettu videosarjansa *The Whole Plate*, joka analysoi *Transformers*-elokuvasarjaa ja ohjaaja Michael Bayn tuotantoa, on saanut yhteensä yli neljä miljoonaa katselukertaa. Elokuvien lisäksi hän on käsitellyt videoissaan sisällöntuottamista YouTubessa. Hän tekee videoitaan pienen osa-aikaisesti palkatun työryhmän kanssa. *Wired*-lehden haastattelussa Ellis kertoo videoesseidensä aiheista, että hän nauttii pohtia "asioita, jotka ovat syvästi virheellisiä, mutta joissa on todella mielenkiintoinen potentiaali".

Ellis teki myös *It's Lit* -nimistä kirjallisuusaiheista nettisarjaa PBS-televisiokanavan YouTube-tilille, ja MusicalSplaining-nimistä podcastia musikaaleista Kaveh Taverianin kanssa.

Ellisin ja Angelina Meehanin kirjoittama ja leikkaama kolmiosainen YouTube-dokumentti *The Hobbit Duology (documentary in three parts)* oli ehdolla parhaan liittyvän teoksen Hugo-palkintoon vuonna 2019. Dokumentti käsitteli Peter Jacksonin *Hobitti*-elokuvatrilogiaa, ja kuinka siitä tuli pettymys *Taru sormusten herrasta -*elokuvatrilogian suosioon verrattuna.

Ellis oli yhtenä yhteistyöverkosto Standardin perustajista Dave Wiskusin, CGP Greyn, Kurzgesagt-kanavan Philipp Dettmerin ja useiden muiden sisällöntuottajien kanssa. Standardin kautta Ellis on julkaissut suurimman osan tuotannostaan myös Standardin Nebula-suoratoistopalvelussa. Hän kerää rahoitusta faneiltaan Patreonissa, jossa hänellä on yli 9000 maksavaa tilaajaa ja hän on yksi alustan 50:stä eniten tienaavasta videoiden tekijästä.

Koko internet-uransa ajan Ellis joutui useiden verkkohäirintäkampanjoiden kohteeksi. Eräs kampanja alkoi, kun Ellis vertasi Twitterissä *Avatar*-animaatiosarjaa *Raya ja viimeinen lohikäärme* -elokuvaan, minkä jotkut tulkitsivat rasistisena yleistyksenä kulttuurituotteista, joissa esiintyi aasialaistaustaisia hahmoja. Vuonna 2021 Patreonissa julkaisemassaan blogikirjoituksessa Ellis ilmoitti jättävänsä tubettamisen ja verkkosisällön tuottamisen kertoen syyksi verkkohäirinnän ja cancel-kulttuurin.

Kesäkuussa 2022 Ellis palasi julkisuuteen VidCon-tubettajatapahtuman paneelikeskusteluissa, joissa hän kertoi elämästään jätettyään verkkosisällön tekemisen ja sen vaikutuksista hänen mielenterveyteensä. Samana vuonna hän vieraili MusicalSplaining-podcastissa ja julkaisi uuden videoesseen Nebula-suoratoistopalvelussa.

### Kirjailijana

Ellis kirjoitti ystäviensä Elisa Hansenin ja Antonella Inserran kanssa *Houkutus*-parodian *Awoken*, joka oli paranormaali rakkausromaani, jossa teinityttö rakastuu Cthulhuun. Kirja julkaistiin salanimellä Serra Elinsen vuonna 2013.

Ellisin oma esikoisromaani *Axiom's End* julkistettiin vuonna 2019, ja se ilmestyi St. Martin's Pressin kustantamana heinäkuussa 2020. Romaani on vaihtoehtohistoria ihmiskunnan ja vihamielisen muukalaissivilisaation ensimmäisestä yhteydestä. Ellis oli ehdolla parhaan tulokaskirjailijan Hugo-palkintoon vuonna 2021, ja samana vuonna ilmestyi Ellisin toinen romaani *Truth of the Divine*. Se kuuluu *Axiom's Endin* kanssa samaan *Noumena*-nimiseen kirjasarjaan.

Yksityiselämä
-------------

Ellis varttui Johnson Cityssä, Tennesseessä. Vuodesta 2019 lähtien hän on asunut miehensä kanssa Long Beachissa, Kaliforniassa. Kesäkuussa 2022 hän kertoi julkisuudessa ensi kertaa, että hänellä on tytär.

Teokset
-------

* Serra Elinsen: *Awoken*. omakustanne, 2013.
* *Axiom's End*. St. Martin's Press, 2020.
* *Truth of the Divine*. St. Martin's Press, 2021.

Lähteet
-------

1. 1 2 3 4 5  Raftery, Brian: How YouTube Made a Star Out of This Super-Smart Film Critic *Wired*.  8.3.2019. Viitattu 1.6.2022. (englanniksi)
2. ↑  Amin, Shaan: Can the Left Win YouTube? *New Republic*.  2.7.2019. Viitattu 1.6.2022. (englanniksi)
3. ↑  Metz, Nina: Video essayist Lindsay Ellis takes on Disney *Chicago Tribune*.  5.10.2017. Viitattu 22.4.2023. (englanniksi)
4. ↑  Shah, Imman: A treat for theatergoers: ‘MusicalSplaining’ podcast review *The Torch*.  30.9.2020. Viitattu 4.6.2022. (englanniksi)
5. ↑  2019 Hugo Awards *The Hugo Awards*. Viitattu 1.6.2022. (englanniksi)
6. ↑  Vorel, Jim: YouTuber Lindsay Ellis Has Been Nominated for a Hugo Award for Her Acclaimed "Hobbit Duology" *Paste*.  2.4.2019. Viitattu 1.6.2022. (englanniksi)
7. ↑  Hale, James: Creators Can’t Always Take Risks With Their Content. That’s Why YouTuber Community Standard Built Nebula — A Platform For Its Creators To Experiment. *Tubefilter*.  10.6.2019. Viitattu 22.4.2023. (englanniksi)
8. ↑  Top Patreon Video *Graphtreon*. Viitattu 22.4.2023. (englanniksi)
9. ↑  Nolan, Emma: Lindsay Ellis 'Omelas' Meaning As Vlogger Quits YouTube Over 'Raya' Controversy *Newsweek*.  28.12.2021. Viitattu 1.6.2022. (englanniksi)
10. 1 2  Former YouTuber Lindsay Ellis says she’s learning to live with the trauma of being ‘canceled’ *NBC News*.  26.6.2022. Viitattu 7.1.2023. (englanniksi)
11. ↑  MusicalSplaining: Phantom of the Opera (2004) *Apple Podcasts*. Viitattu 7.1.2023. (englanniksi)
12. ↑  How They Adapted Lord of the Rings (the good one) *Nebula*. Viitattu 7.1.2023. (englanniksi)
13. ↑  Kress, Melanie: Awoken - Serra Elinsen *Culturefly*.  9.10.2013.  Arkistoitu 1.3.2022. Viitattu 22.4.2023. (englanniksi)
14. ↑  Weiss, Geoff: YouTube Media Critic Lindsay Ellis Announces Debut Novel ‘Axiom’s End’ *Tubefilter*.  6.9.2019. Viitattu 1.6.2022. (englanniksi)
15. ↑  2021 Hugo Awards *The Hugo Awards*. Viitattu 1.6.2022. (englanniksi)
16. ↑  Noumena *Macmillan Publishers*. Viitattu 1.6.2022. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Saksa
* Yhdysvallat
* Tšekki

 |

 |